SCBโหมรุกลีสซิ่งหวังโต43%
ไทยพาณิชย์หวนรุกเช่าซื้อ ฉวยจังหวะแคปทีฟเริ่มแผ่ว คนเร่งซื้อรถใหญ่ก่อนขึ้นภาษีปีหน้า
27 ก.ค. 2558

ไทยพาณิชย์หวนรุกเช่าซื้อ ฉวยจังหวะแคปทีฟเริ่มแผ่ว คนเร่งซื้อรถใหญ่ก่อนขึ้นภาษีปีหน้า
นายณรงค์ ศรีจักรินทร์ รองผู้จัดการใหญ่ ผู้บริหารสูงสุดสินเชื่อรถยนต์และสินเชื่อบุคคล ธนาคารไทยพาณิชย์ เปิดเผยว่า ปีนี้ธนาคารตั้งเป้าหมายสินเชื่อรถยนต์เติบโตก้าวกระโดด มีเป้าหมายปล่อยสินเชื่อใหม่ 8 หมื่นล้านบาท ขยายตัว 43% จากปีที่แล้ว ซึ่ง 6 เดือนที่ผ่านมาปล่อยสินเชื่อได้ 4 หมื่นล้านบาท ทำให้พอร์ตขยับขึ้นมาที่ 1.7 แสนล้านบาท นับเป็นการกลับมารุกสินเชื่อรถยนต์เต็มรูปแบบหลังจากชะลอในช่วง 1-2 ปีที่ผ่านมา
ทั้งนี้ เนื่องจากค่ายรถยนต์เริ่มชะลอสินเชื่อเช่าซื้อ (แคปทีฟ) จากที่เติบโตก้าวกระโดดในปีที่แล้วเพื่ออุ้มยอดขายรถยนต์ของดีลเลอร์ และการเตรียมขึ้นภาษีสรรพสามิตรถยนต์ตามอัตราปล่อยก๊าซคาร์บอนไดออกไซด์ตั้งแต่วันที่ 1 ม.ค. 2559 ทำให้คาดว่าคนจะเร่งซื้อรถยนต์มากขึ้น โดยเฉพาะรถขนาดใหญ่ เป็นโอกาสของธนาคารที่จะขยายสินเชื่อความเสี่ยงต่ำ เพราะผู้ซื้อรถประเภทนี้มีฐานะดี
“แม้ยอดขายรถยนต์ 6 เดือนแรก ยังติดลบ 16% อยู่ที่ 3.6 แสนคัน แต่คาดว่ายอดจะกลับมาช่วงไตรมาส 4 ซึ่งเป็นฤดูกาลที่มีรถรุ่นใหม่ออกสู่ตลาด และยังมีมาตรการภาษีมากระตุ้นดีมานด์อีก อาจเป็นตัวแปรที่ทำให้เราปล่อยสินเชื่อเกินเป้าในปีนี้” นายณรงค์ กล่าว
นอกจากนี้ ธนาคารกำลังศึกษาสินเชื่อเช่าซื้อรถยนต์สัญชาติยุโรป ซึ่งเป็นตลาดที่ยังเข้าไม่ถึง เนื่องจากค่ายรถยนต์มักปล่อยสินเชื่อเองและพ่วงข้อเสนอพิเศษ เช่น ประกันภัยชั้น 1 ซึ่งเป็นสิ่งที่ธนาคารให้ไม่ได้ ดังนั้นจึงอาจใช้กลยุทธ์ด้านราคามาแข่งขัน เพราะปล่อยสินเชื่อรถยุโรป 1 คัน วงเงินเท่ากับรถญี่ปุ่น 4 คัน ส่วนรถกระบะยังเป็นกลุ่มเป้าหมายเพราะเอ็นพีแอลต่ำ
ด้านสินเชื่อมายคาร์มายแคช ซึ่งให้ผลตอบแทนดีไม่ต่ำกว่า 10% ยังคงรุกขยายฐานผ่านสาขาธนาคารทั่วประเทศ เนื่องจากพนักงานรู้จักคนในพื้นที่ดี ขณะนี้สัดส่วนสินเชื่อรถยนต์ แบ่งเป็นรถยนต์ใหม่ 61% มายคาร์มายแคช 15% ที่เหลือเป็นสินเชื่อรถยนต์มือสอง
ทั้งนี้ ในช่วงเศรษฐกิจชะลอตัวกลับส่งผลดีต่อตลาดรีไฟแนนซ์รถยนต์ เพราะสามารถใช้รถเสริมสภาพคล่องได้ โดยปีนี้มีลูกค้าใช้สินเชื่อมายคาร์มายแคชเฉลี่ยเดือนละ 5,000 คัน เพิ่มขึ้นจาก 2,800-3,000 คัน/เดือนเมื่อปีที่แล้ว ปีนี้ตั้งเป้าพอร์ตมายคาร์มายแคช 3 หมื่นล้านบาท จากปัจจุบัน 2.8 หมื่นล้านบาท โดยสัดส่วนคงไม่เพิ่มขึ้นมากเพราะมีการชำระหนี้คืนเร็ว ขณะที่ธนาคารยังปรับปรุงระบบคัดกรอง คาดว่าหนี้ที่ไม่ก่อให้เกิดรายได้ (เอ็นพีแอล) สิ้นปีจะอยู่ที่ 1.8-1.9% ของสินเชื่อ ลดลงต่อเนื่องจาก 2% เมื่อครึ่งปีแรก และ 2.2% ของพอร์ต 1.68 แสนล้านบาท เมื่อสิ้นปี 2557